แพทองธาร ชินวัตร

| แพทองธาร ชินวัตรร> ท.ภ. |
| --- | --- |
แพทองธาร ใน พ.ศ. 2567

 นายกรัฐมนตรีไทย คนที่ 31
อยู่ในวาระ
เริ่มดำรงตำแหน่ง  16 สิงหาคม พ.ศ. 2567  (6 เดือน 21 วัน)
กษัตริย์: พระบาทสมเด็จพระวชิรเกล้าเจ้าอยู่หัว
รอง:  ดูรายชื่อ ภูมิธรรม เวชยชัย สุริยะ จึงรุ่งเรืองกิจ อนุทิน ชาญวีรกูล พีระพันธุ์ สาลีรัฐวิภาค พิชัย ชุณหวชิร ประเสริฐ จันทรรวงทอง 
ก่อนหน้า: ภูมิธรรม เวชยชัย (รักษาการ)
หัวหน้าพรรคเพื่อไทย
อยู่ในวาระ
เริ่มดำรงตำแหน่ง  27 ตุลาคม พ.ศ. 2566 (1 ปี 4 เดือน 10 วัน)
รอง: ชูศักดิ์ ศิรินิล จุลพันธ์ อมรวิวัฒน์ โอชิษฐ์ เกียรติก้องชูชัย จิราพร สินธุไพร พงศ์กวิน จึงรุ่งเรืองกิจ เผ่าภูมิ โรจนสกุล
ก่อนหน้า: ชูศักดิ์ ศิรินิล (รักษาการ)
 
ข้อมูลส่วนบุคคล
เกิด: 21 สิงหาคม พ.ศ. 2529 (38 ปี) กรุงเทพมหานคร ประเทศไทย
พรรคการเมือง: เพื่อไทย (2564–ปัจจุบัน)
คู่สมรส: ปิฎก สุขสวัสดิ์ (สมรส 2562)
บุตร: ธิธาร สุขสวัสดิ์   พฤจ์ธาษิณ สุขสวัสดิ์
บุพการี: ทักษิณ ชินวัตร (บิดา) พจมาน ณ ป้อมเพชร (มารดา)
ญาติ: พานทองแท้ ชินวัตร (พี่ชาย) พินทองทา ชินวัตร คุณากรวงศ์ (พี่สาว) ยิ่งลักษณ์ ชินวัตร (อาหญิง) สมชาย วงศ์สวัสดิ์ (ลุงเขย)
ศิษย์เก่า: จุฬาลงกรณ์มหาวิทยาลัย (ร.บ.) มหาวิทยาลัยเซอร์รีย์ (MSc)
อาชีพ:  นักธุรกิจ  นักการเมือง 
ทรัพย์สินสุทธิ: 13,993 ล้านบาท (พ.ศ. 2568)
ลายมือชื่อ: 
ชื่อเล่น: อิ๊งค์

แพทองธาร ชินวัตร ร.ท.ภ. (เกิด 21 สิงหาคม พ.ศ. 2529) ชื่อเล่น อิ๊งค์ เป็นนักธุรกิจและนักการเมืองชาวไทย นายกรัฐมนตรีไทยคนที่ 31 และนายกรัฐมนตรีหญิงคนที่ 2 (ต่อจากยิ่งลักษณ์ ชินวัตร ผู้เป็นอา) จากการลงมติของสภาผู้แทนราษฎรไทย ชุดที่ 26 เมื่อวันที่ 16 สิงหาคม พ.ศ. 2567 เป็นนายกรัฐมนตรีที่มีอายุน้อยที่สุดในวันที่มีพระบรมราชโองการโปรดเกล้าฯ แต่งตั้ง (อายุ 37 ปี 360 วัน) ทำลายสถิติหม่อมราชวงศ์เสนีย์ ปราโมช นายกรัฐมนตรีไทยคนที่ 6 ซึ่งขณะเข้ารับตำแหน่งใน พ.ศ. 2488 มีอายุ 40 ปี 3 เดือน
แพทองธารเกิดที่กรุงเทพมหานคร เป็นบุตรสาวคนเล็กของทักษิณ ชินวัตร นายกรัฐมนตรีไทยคนที่ 23 และคุณหญิงพจมาน ณ ป้อมเพชร สำเร็จการศึกษาระดับปริญญาตรีจากคณะรัฐศาสตร์ จุฬาลงกรณ์มหาวิทยาลัย สาขาสังคมวิทยาและมานุษยวิทยา และระดับปริญญาโทจากการบริหารงานโรงแรมจากมหาวิทยาลัยเซอร์รีย์ ประเทศอังกฤษ เธอเป็นผู้ถือหุ้นอันดับหนึ่งของเอสซี แอสเสท คอร์ปอเรชั่น และกิจการอื่น ๆ รวมประมาณ 7 หมื่นล้านบาท
แพทองธารเข้าสู่วงการการเมืองในช่วงปลายปี พ.ศ. 2564 ในบทบาทประธานที่ปรึกษาด้านการมีส่วนร่วมและนวัตกรรมของพรรคเพื่อไทย พรรคการเมืองที่สืบต่อจากพรรคไทยรักไทยและพรรคพลังประชาชนซึ่งก่อตั้งโดยทักษิณผู้เป็นบิดา แพทองธารขึ้นเป็นหัวหน้าครอบครัวเพื่อไทยในปีถัดมา (พ.ศ. 2565) ต่อมาในการเลือกตั้งทั่วไป พ.ศ. 2566 พรรคเพื่อไทยเสนอชื่อเธอในบัญชีรายชื่อผู้สมควรดำรงตำแหน่งนายกรัฐมนตรี ร่วมกับเศรษฐา ทวีสิน และศาสตราจารย์พิเศษชัยเกษม นิติสิริ
หลังการเลือกตั้งดังกล่าว พรรคเพื่อไทยและพรรคร่วมรัฐบาล 11 พรรคเสนอชื่อเศรษฐาในการลงมติของที่ประชุมร่วมรัฐสภาในรอบที่ 3 และที่ประชุมดังกล่าวให้ความเห็นชอบ ส่งผลให้เขาดำรงตำแหน่งนายกรัฐมนตรี ภายหลังจัดตั้งรัฐบาลแล้วเสร็จ เขาได้แต่งตั้งให้แพทองธารดำรงตำแหน่งรองประธานคณะกรรมการยุทธศาสตร์ซอฟต์พาวเวอร์แห่งชาติ ประธานคณะกรรมการพัฒนาซอฟต์พาวเวอร์แห่งชาติ และรองประธานคณะกรรมการพัฒนาระบบสุขภาพแห่งชาติ และในช่วงปลายเดือนตุลาคม เธอได้รับการลงมติจากที่ประชุมพรรคเพื่อไทยให้ดำรงตำแหน่งหัวหน้าพรรค
ต่อมาเมื่อเศรษฐาถูกศาลรัฐธรรมนูญถอดถอนจากตำแหน่งเมื่อวันที่ 14 สิงหาคม พ.ศ. 2567 จากกรณีกราบบังคมทูลแต่งตั้งพิชิต ชื่นบาน เป็นรัฐมนตรีประจำสำนักนายกรัฐมนตรี ทั้งที่เคยได้รับโทษทางอาญามาก่อน พรรคเพื่อไทยและพรรคร่วมรัฐบาลเดิมจึงได้เสนอชื่อแพทองธารดำรงตำแหน่งนายกรัฐมนตรี และผ่านความเห็นชอบจากสภาผู้แทนราษฎรในอีกสองวันถัดมา แพทองธารจึงได้ดำรงตำแหน่งดังกล่าว มีพระบรมราชโองการโปรดเกล้าฯ แต่งตั้งในวันเดียวกัน และเธอได้รับพระบรมราชโองการในอีกสองวันถัดมา